Document ID: 32009D0292

DECIZIA COMISIEI
din 24 martie 2009
de stabilire a condițiilor derogatorii pentru lăzile din plastic și paleții din plastic de la nivelurile de concentrație în metale grele stabilite prin Directiva 94/62/CE a Parlamentului European și a Consiliului privind ambalajele și deșeurile din ambalaje
[notificată cu numărul C(2009) 1959]
(Text cu relevanță pentru SEE)
(2009/292/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (1), în special articolul 11 alineatul (3),
întrucât:
(1)
Decizia 1999/177/CE a Comisiei din 8 februarie 1999 de stabilire a condițiilor derogatorii pentru lăzile din plastic și paleții din plastic de la nivelurile de concentrație în metale grele stabilite prin Directiva 94/62/CE privind ambalajele și deșeurile din ambalaje (2) a expirat la 9 februarie 2009.
(2)
La expirarea Deciziei 1999/177/CE, o cantitate considerabilă de lăzi din plastic și de paleți din plastic care conțin metale grele ale căror concentrații depășesc nivelurile stabilite de Directiva 94/62/CE se găseau în continuare pe piață. Dat fiind că industria se găsește în incapacitatea de a înlocui toate aceste lăzi și paleți din plastic, există un risc crescut ca acestea să fie eliminate prin depozitarea ca deșeuri sau prin incinerare. Amândouă soluțiile ar avea efecte nefavorabile asupra sănătății populației și asupra mediului înconjurător.
(3)
Directiva 94/62/CE urmărește limitarea prezenței metalelor grele în ambalaje, precum și asigurarea unui grad ridicat de protecție a mediului, inclusiv prin refolosire și reciclare.
(4)
Pentru a acorda industriei timpul necesar înlocuirii acestor lăzi și paleți din plastic prin folosirea celor mai bune tehnologii disponibile, este necesară adoptarea unor condiții derogatorii pentru lăzile și paleții din plastic utilizați în cadrul unor circuite de produse aflate într-un lanț închis și controlat. Rapoartele științifice transmise Comisiei recomandă acordarea acestei derogări.
(5)
Deoarece Comisia intenționează să reexamineze după cinci ani modul de funcționare a sistemului prevăzut în prezenta decizie și progresele făcute pentru eliminarea treptată a lăzilor și paleților din plastic care conțin metale grele, statele membre trebuie să transmită informațiile pertinente. Pentru a nu spori sarcinile administrative actuale prin impunerea statelor membre a unei obligații de raportare speciale, este suficient ca aceste informații să fie incluse în rapoartele prezentate Comisiei conform articolului 17 din Directiva 94/62/CE.
(6)
Pentru motive de siguranță juridică, această decizie ar trebui să se aplice începând cu data următoare celei a expirării Deciziei 1999/177/CE, în scopul evitării oricăror efecte negative posibile ce ar putea rezulta din acea expirare.
(7)
Măsurile prevăzute de prezenta decizie sunt conforme cu avizul comitetului instituit în temeiul articolului 21 din Directiva 94/62/CE,
ADOPTĂ PREZENTA DECIZIE:
Articolul 1
În sensul prezentei decizii, se aplică următoarele definiții:
1.
„metale grele” înseamnă plumb, cadmiu, mercur și crom hexavalent;
2.
„introducere intenționată de metale grele” înseamnă utilizarea intenționată a unei substanțe care conține metale grele în formula unui ambalaj sau a unui element din ambalaj, atunci când se dorește prezența sa permanentă în ambalajul final sau în elementul ambalajului, cu scopul de a-i conferi o caracteristică, un aspect sau o calitate specifică;
3.
„prezență accidentală de metale grele” înseamnă prezența fortuită de metale grele într-un ambalaj sau într-un element al ambalajului.
Articolul 2
Totalul nivelurilor concentrației de metale grele prezente în lăzile din plastic și în paleții din plastic poate depăși valorile-limită prevăzute la articolul 11 alineatul (1) din Directiva 94/62/CE, cu condiția ca aceste lăzi și paleți să fie introduse și menținute în circuite de produse aflate într-un lanț închis și controlat în condițiile prevăzute la articolele 3, 4 și 5.
Articolul 3
(1) Lăzile din plastic și paleții din plastic care conțin o cantitate excesivă de metale grele, așa cum se menționează la articolul 2, trebuie să fie fabricați sau reparați după un procedeu de reciclare controlat, în conformitate cu alineatele (2), (3) și (4) ale prezentului articol.
(2) Materialele utilizate pentru reciclare trebuie să provină numai din alte lăzi din plastic sau paleți din plastic.
Introducerea altor materiale se limitează la nivelul minim realizabil din punct de vedere tehnic, care nu trebuie să reprezinte în niciun caz mai mult de 20 % din greutate.
(3) Spre deosebire de prezența accidentală de metale grele, introducerea intenționată de metale grele în procesul de reciclare nu este autorizată.
Folosirea materialelor reciclate ca materii prime pentru repararea materialelor utilizate la ambalare, în cazul în care anumite părți ale materialelor reciclate pot conține metale grele, nu se consideră introducere intenționată de metale grele.
(4) Totalul nivelurilor concentrației de metale grele prezente în lăzile din plastic și în paleții din plastic poate depăși valorile-limită prevăzute la articolul 11 alineatul (1) din Directiva 94/62/CE numai ca urmare a utilizării în procesul de reciclare a materialelor conținând metale grele.
Articolul 4
(1) Lăzile din plastic și paleții din plastic care conțin o cantitate excesivă de metale grele, așa cum se menționează la articolul 2, sunt identificați într-o manieră permanentă și vizibilă.
(2) Statele membre se asigură că, pe parcursul duratei de viață a lăzilor din plastic și a paleților din plastic în cauză, cel puțin 90 % din lăzile din plastic și paleții din plastic expediați care conțin o cantitate excesivă de metale grele, așa cum se menționează la articolul 2, sunt returnați fabricantului, centrului de ambalare sau umplere sau unui reprezentant autorizat.
(3) Fără a aduce atingere măsurilor adoptate în temeiul articolului 6, toate lăzile din plastic și paleții din plastic returnați în temeiul acestui articol, care nu mai pot fi reutilizați sau pentru care nu se mai dorește reutilizarea, sunt fie eliminați conform unei proceduri aprobate în mod expres de către autoritățile competente din statul membru în cauză, fie reciclați printr-un procedeu de reciclare controlat, în conformitate cu alineatele (2), (3) și (4) ale articolului 3.
Articolul 5
(1) Statele membre instituie un sistem de inventariere și arhivare și o metodă de contabilizare a obligațiilor de reglementare și financiare, care să permită atestarea documentară a conformității cu condițiile prevăzute de prezenta decizie.
Acest sistem justifică punerea în folosință și scoaterea din uz a tuturor lăzilor din plastic și paleților din plastic care conțin o cantitate excesivă de metale grele, așa cum se menționează la articolul 2.
(2) Cu excepția existenței în cadrul unui acord voluntar a unor dispoziții contrare, statele membre se asigură că fabricantul sau reprezentantul său autorizat redactează în fiecare an o declarație scrisă de conformitate și un raport anual care să prezinte maniera în care au fost respectate cerințele prevăzute de prezenta decizie. Raportul include propuneri de modificări care ar putea fi aduse sistemului și reprezentanților autorizați.
(3) Statele membre se asigură că fabricantul sau reprezentantul său autorizat păstrează documentația tehnică pertinentă la dispoziția autorităților competente pentru o perioadă minimă de patru ani, în scopul inspecției.
În cazul în care nici fabricantul, nici reprezentantul său autorizat nu sunt stabiliți în Comunitate, obligația de a păstra la dispoziție documentația tehnică pertinentă revine persoanei care introduce produsul pe piața comunitară.
Articolul 6
Statele membre iau măsurile necesare pentru a încuraja fabricanții să caute metode prin care să se ajungă progresiv la limita aplicabilă de metale grele conținute de lăzile din plastic și paleții de plastic, prevăzută la articolul 11 alineatul (1) din Directiva 94/62/CE, inclusiv cele mai bune tehnologii disponibile de extragere a metalelor grele.
Articolul 7
Statele membre includ în rapoartele prezentate Comisiei conform articolului 17 din Directiva 94/62/CE un raport detaliat privind funcționarea sistemului prevăzut în prezenta decizie și privind progresele făcute pentru eliminarea treptată a lăzilor din plastic și a paleților din plastic care nu sunt în conformitate cu articolul 11 alineatul (1) din Directiva 94/62/CE.
Articolul 8
Prezenta decizie se aplică începând cu 10 februarie 2009.
Articolul 9
Prezenta decizie se adresează statelor membre.
Adoptată la Bruxelles, 24 martie 2009.

Labels: 3
1
15
20